কৃষকদের কাছে ‘হোয়াট্সঅ্যাপে’ পৌঁছে যাচ্ছে ফরমায়েশ। চাহিদা অনুযায়ী আসছে জৈব সারে উৎপন্ন শাক-সব্জি। এভাবেই জমে উঠেছে হিন্দুস্তান পার্কের এই অভিনব সাপ্তাহিক জৈব-হাট।
রাসায়নিক সারের পরিবর্তে স্বাস্থ্যসম্মত জৈব সারে উৎপন্ন শাকসব্জি সম্পর্কে সচেতনতা বাড়াতে মাসছয়েক আগে এই হাট শুরু করে এক স্বেচ্ছাসেবী সংস্থা। তারপর থেকে প্রতি রবিবার নিয়মিতই তা বসে। ‘হোয়াট্‌সঅ্যাপ গ্রুপে’ পছন্দের শাক-সব্জির ফরমায়েশ পাঠিয়ে দেন ক্রেতারা। সেইমতো জিনিসপত্র নিয়ে আসেন ক্যানিং-বসিরহাট-কৈখালির চাষীরা। সকালে কয়েকঘণ্টা কেনাকাটার সঙ্গে চলে আড্ডাও।
ওই হাটে পাশাপাশি সাজানো কয়েকটি টেবিলে থাকে সারি সারি ফুলকপি, বেগুন, উচ্ছে, টমেটো, কাঁচা লঙ্কা, বিট-গাজর প্রভৃতি আনাজ। এখন পাওয়া যাচ্ছে দেশি মুরগির মাংস, মাছ, ঘি, নলেন গুড়, সুন্দরবনের মধু এবং ঘরে তৈরি বড়িও।
ওই হাটের একজন নিয়মিত ক্রেতা, নিউ আলিপুরের বাসিন্দা অভীক আঢ্যের কথায়, ‘‘সারা সপ্তাহের বাজার এখানেই করি। চমৎকার আড্ডাও হয়।’’ পেশায় আইনজীবী আরেক ক্রেতা কৌশিকী বসু থাকেন কসবা বোসপুকুরে। তাঁর মন্তব্য, ‘‘বাড়ি থেকে একটু দূর হলেও ওখানে বাজার করা অভ্যাস হয়ে গিয়েছে। না যেতে পারলে খারাপ লাগে।’’
যে স্বেচ্ছাসেবী সংস্থার উদ্যোগে এই হাট, তার কর্তা অরূপ রক্ষিত জানান, ‘খাঁটি’ জিনিস সম্পর্কে সচেতনতা বাড়ানোই এই হাটের উদ্দেশ্য। অন্যতম উদ্যোক্তা কৌশিক রায়ের কথায়, ‘‘শাক-সব্জির দাম বাজারের চেয়ে এখানে একটু বেশি হলেও সকলে হাসিমুখেই মেনে নিয়েছেন।’’ বসিরহাট থেকে এখানে ঘি, মধু, বড়ি নিয়ে আসেন আম্বিয়া হোসেন। তাঁর কাছেও এই হাটের অভিজ্ঞতা ‘দারুণ’।